《次韵杨良卿秋雨有感二首 其一》
宋代·苏过

一饱真难得，凶丰特未分。连绵窗外滴，惆怅陇头耘。

雀啅饥谋食，蛙鸣夜作群。谁能补天漏，我欲跨重云。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。